Stiv Jobs, ilg'or texnologiya asoschisi, vafot etdi
"Apple" asoschisi, ilg'or texnologiya ortida turgan buyuk shaxslardan biri Stiv Jobs saraton bilan uzoq olishdi, ammo boy berdi.
Texnologiya sohasida inqiloblar qilib, butun jahon ahlini o'z g'oya va kashfiyotlariga rom etgan Stiv Jobs oshqozonosti bezi raki bilan uzoq olishdi, ammo 56 yoshida unga boy berdi. 1976-yilda Stiv Jobs va Stiv Vozniak tomonidan yaratilgan "Apple" - Amerikada kapital hajmi jihatdan ikkinchi o'rinda turadigan kompaniya. Lekin aslida Stiv Jobs uning ustida 17 yoshida, uyining garajida ishlay boshlagan. Yigit maktabda a'lochi emasdi, ammo texnologiyaga juda qiziqar edi. Yuqori sinfda o'qib yurgan paytlarida "Hewlett-Packard" kompaniyasi taklif qilgan kechki kurslarga qatnadi. Keyinchalik u yerda "yugurdak" bo'lgan, yozda vaqtincha ishlagan. 1972-yilda o'rta maktabni bitirgach, Rid (Reed) Kollejiga qabul qilinadi. Birinchi semestrdan keyin o'qishni tashlaydi, lekin mustaqil ravishda bilim olishda davom etadi. Stiv Jobsning yoshlik yillari qashshoqlikda o'tgan. Boshpanasiz yashar, ba'zida o'rtoqlarinikida tunar edi. Ovqatga pul topolmay shisha sotgan kunlari bo'lgan. Hindistonga safar qilib, buddizmni qabul qilgan. Iqtidori sabab video o'yinlar ishlab chiqarish sanoatida ish topadi va atrofiga o'ziga o'xshagan "texnologiya jinnilari"ni yig'ib, izlanishni to'xtatmagan. "Apple" xaridor ko'ngliga yo'l topgunicha o'nqir-cho'nqir so'qmoqlarni bosib o'tdi. Asta o'z yo'lini topdi. "Macintosh" rusumidagi kompyuterlarning har bir avlodi insoniyat hayotiga ulkan o'zgarishlar olib kirgan. Shu yili u "Apple" rahbari lavozimini tark etgan edi. 1990-yillarda kompaniya bankrotga uchragan, lekin uning asoschisi taqdirga tan bermagan. Yangi "Apple" nafaqat kompyuter sistemalari, balki xaridorgir boshqa mahsulotlar, jumladan qo'l telefonlari va audio-vizual asboblar yaratishga o'tdi. Stiv Jobs hayotidagi eng baxtiyor damlar balki o'z ixtirolarini tanishtirgan va odamlardan rahmat olgan paytlar bo'lgan. Stiv Jobs zamonaviy texnologiya - hamma uchun der edi. Yangi ixtiro va kashfiyotlar har bir inson ravnaqi uchun xizmat qilishi kerak deb hisoblar edi. U nafaqat kashfiyotchi va usta tadbirkor, balki jamiyatning texnologiyaga nisbatan munosabatini o'zgartirgan, uni turmushning ajralmas qismiga aylantirgan va shu tariqa madaniy burilishlar yasagan inson edi. Stiv Jobs Kaliforniyaning Silikon (Silicon) vodiysi - yuksak texnologiya o'chog'ining joriy etilishiga cheksiz hissa qo'shdi. U yerda vujudga kelgan ilg'or vositalar bilan esa sanoatlar rivojlandi, ta'limdan to sog'liqni saqlash sohasigacha - barchasiga misli ko'rilmagan yangiliklar kirib keldi. Amerika kino sanoati markazi Gollivud "Apple" ishlab chiqargan programma va sistemalar asosida serqirra, texnologik sifati jihatdan mislsiz film va animatsion asarlar ishlay boshladi. "Apple" kompaniyasini boshqarganida u yiliga atigi 1 dollar maosh olar, o'zi shuni ma'qul ko'rgan edi. Lekin Stiv Jobs yirik sarmoyachi bo'lgan. "Apple"ning 5 million 426 mingta aksiyasiga egalik qilgan. Shuningdek, "Disney" kompaniyasining 138 millionta aksiyasi ham unga tegishli edi. bu yili uni global qudrati jihatidan 17, badavlatligi jihatdan Amerikada 34-o'ringa qo'ygan edi. Uning boyligi 7 milliard dollar ekani taxmin qilingan. Stiv Jobsdan to'rt farzand qoldi. Rafiqasi Lorin Povell Jobs yirik investor va sifatli oziq-ovqatlar sotadigan savdo tizimi asoschisi. Prezident Barak Obama marhumning oilasi, "Apple" kompaniyasi va butun Amerika ahliga hamdardlik bildirar ekan, jumladan shunday dedi: "Stiv - Amerikaning eng buyuk kashfiyotchilaridan biri. Fikrlash, izlanish va o'z g'oyalarni sinab ko'rishdan qo'rqmagan inson. U dunyoni o'zgartira olishiga ishongan. Undan sayyoramizdagi eng muvaffaqiyatli kompaniyalardan biri qoldi. Kompyuterlar shaxsiy jihozga aylandi va internet endi cho'ntagimizda. Informatsion inqilob uning xizmati bilan nafaqat hayotimizni osonlashtirdi balki dilimizni yangratdi... Stiv Jobs hayot va dunyoga nisbatan qarashimizni o'zgartirdi. Shu darajada o'zgartirdiki, bugun uning o'limi haqida uning o'zi yaratgan asbobdan bilayapmiz". Stiv Jobsning tengdoshi, hamkasbi va u qatori buyuk kashfiyotlar qilgan Bill Geyts, "Microsoft" kompaniyasi asoschisi, fikricha uning do'sti qilgan texnologik inqilob faqat bugungi emas, kelgusi avlodlar manfaatlari uchun xizmat qiladi. "Stiv bilan 30 yilcha oldin tanishganman. Shundan beri hamkasb, raqobatchi va do'st bo'ldik",- deydi Bill Geyts, "Microsoft"ning "Apple" bilan azaliy musobaqada ekaniga ishora qilib. "Dunyo Stiv Jobs kabi insonlarni ko'p ko'rmagan. Uning ta'siri beqiyos". Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.